Παρουσιάζει ένα σχέδιο στόχος του οποίου είναι ο να δοθείώθηση στη μακροπρόθεσμη ανάκαμψη στην περιοχή των Δυτικών Βαλκανίων, να υποστηρίξει την πράσινη και την ψηφιακή μετάβαση και να ενισχύσει την περιφερειακή ολοκλήρωση και σύγκλιση με την Ευρωπαϊκή Ένωση (ΕΕ). Η Ευρωπαϊκή Επιτροπή παρουσίασε το σχέδιο την ίδια ημέρα με τη δέσμη μέτρων του 2020 σχετικά με την πολιτική διεύρυνσης (βλ. σύνοψη). Το σχέδιο έχει στόχο να δοθεί ώθηση στη μακροχρόνια ανάκαμψη της περιοχής, να στηριχθεί η πράσινη και ψηφιακή μετάβαση, να ενισχυθεί η οικονομική περιφερειακή συνεργασία, να υποστηριχθεί η οικονομική μεγέθυνση και να υλοποιηθούν οι μεταρρυθμίσεις που απαιτούνται ώστε να σημειωθεί πρόοδος στην ευρωπαϊκή πορεία της περιοχής. Πρόκειται για ένα επενδυτικό σχέδιο το οποίο κινητοποιεί έως 9 δισ. ευρώ από τη χρηματοδότηση του Μηχανισμού Προενταξιακής Βοήθειας (ΜΠΒ) III για την περίοδο 2021-2027 για τη στήριξη της οικονομικής σύγκλισης με την ΕΕ, πρωτίστως μέσω επενδύσεων και στήριξης της ανταγωνιστικότητας και της ανάπτυξης χωρίς αποκλεισμούς, της βιώσιμης συνδεσιμότητας και της διττής πράσινης και ψηφιακής μετάβασης. Η Επιτροπή προτείνει το μεγαλύτερο μέρος αυτής της στήριξης να διοχετευτεί σε παραγωγικές επενδύσεις και βιώσιμες υποδομές καίριας σημασίας στα Δυτικά Βαλκάνια. Η επενδυτική ικανότητα της περιοχής θα πρέπει επίσης να ενισχυθεί μέσω της κινητοποίησης ενός νέου μηχανισμού εγγυήσεων για τα Δυτικά Βαλκάνια. Το σχέδιο διαρθρώνεται γύρω από δέκα εμβληματικές επενδύσεις για τη στήριξη της πράσινης και της ψηφιακής μετάβασης· αυτές περιλαμβάνουν: στήριξη των σιδηροδρομικών και οδικών συνδέσεων στην περιοχή· ανανεώσιμες πηγές ενέργειας· τη μετάβαση από τον άνθρακα· κύμα ανακαινίσεων· διαχείριση αποβλήτων και λυμάτων· ψηφιακές υποδομές· επένδυση στην ανταγωνιστικότητα του ιδιωτικού τομέα· εγγυήσεις για τη νεολαία. Με στόχο τη μεγιστοποίηση της αποτελεσματικότητας της Ευρωπαϊκής Πράσινης Συμφωνίας (βλ. σύνοψη), το σχέδιο συνοδεύεται από μια πράσινη ατζέντα για τα Δυτικά Βαλκάνια. Η εν λόγω ατζέντα προβλέπει ανάληψη δράσης σε πέντε τομείς: στη δράση για το κλίμα, όπου περιλαμβάνονται η απαλλαγή από τις ανθρακούχες εκπομπές, η ενέργεια και η κινητικότητα· στην κυκλική οικονομία, η οποία προσφέρει λύσεις κυρίως για τον περιορισμό των αποβλήτων, για την ανακύκλωση, τη βιώσιμη παραγωγή και την αποδοτική χρήση των πόρων· στη βιοποικιλότητα, με στόχο την προστασία και την αποκατάσταση του φυσικού πλούτου της περιοχής· στην καταπολέμηση της ατμοσφαιρικής ρύπανσης, της ρύπανσης του νερού και του εδάφους· στο βιώσιμο σύστημα τροφίμων και τις αγροτικές περιοχές.